Možnosti spracovania odpadov z výroby medi

*Dušan Klein, Dušan Oráč, Jana Pirošková, Martina Laubertová, Jakub Klimko*

*Technická univerzita v Košiciach, Fakulta materiálov, metalurgie a recyklácie, Ústav recyklačných technológií, Letná 9, 042 00 Košice, Slovensko*

Abstrakt

Meď je vďaka svojim vlastnostiam veľmi žiadaným kovom. Pri jej výrobe vzniká množstvo odpadov, ktoré sú zároveň potenciálnym zdrojom surovín. Jedným z týchto odpadov je úlet z anódovej pece, ktorý je zaujímavý pre vysoký obsah zinku. Tento úlet bol podrobený sade experimentov – lúhovaniu v kyseline sírovej za rôznych podmienok s cieľom získať zinok. Nakoľko je proces lúhovania v kysline sírovej neselektívny, do roztoku prešli aj kovy ako meď, železo a nikel. Pred získavaním zinku je potrebné tieto kovy z roztoku odstrániť. Boli preto overené možnosti cementácie práškovým zinkom.